tartuNLP/wikipedia-smugri-20251201 huggingface dataset:
Fabian Göranson

Fabian Göranson (s. 1978) on ruotsalainen kirjailija ja sarjakuvapiirtäjä. Hän voitti lasten- ja nuortenkirjallisuuden August-palkinnon vuonna 2025 teoksestaan "Tvättbörjarnas stad". Se kertoo Klara-tytöstä, joka taistelee virkakoneistoa vastaan Tukholman vanhojen rakennusten suojelemiseksi.
Sarjakuvataiteilijana Göranson tunnetaan kuvien pienistä yksityiskohdista ja ajoittain synkästä huumorista. Hänen esikoisalbuminsa "Gaskriget" ilmestyi vuonna 2006. Vuonna 2008 Göranson julkaisi "Kirurgi"-albumin, johon hän oli koonnut vuosien varrella eri lehdissä julkaisemiaan sarjakuvia. "Drömmen om Europa" (2018) perustui hänen kuukauden mittaiseen matkaansa Euroopassa ja käsitteli maanosan nykytilaa.
Lasten- ja nuortenkirjailijana Göranson on tehnyt muun muassa Martilo-nimisestä ritarista kertovia kirjoja sekä Ruotsin historiaa käsittelevän viisiosaisen "Sveriges fantastiska historia" -sarjan. Sarjakuvien tapaan myös hänen lasten- ja nuortenkirjoissaan kuvitus on keskeisessä osassa.
Göransson

Göransson tai Göranson on seuraavien ruotsalaisten henkilöiden sukunimi:
Kazakstanin kansalaisuus

Kazakstanin kansalaisuus on laillinen suhde yksittäisen henkilön ja Kazakstanin tasavallan välillä. Maassa noudatetaan lähtökohtaisesti ius sanguinis -periaatetta, jonka mukaan kansalaisuus periytyy vanhemmilta.
Kansalaisuuden saaminen syntymällä.
Syntyperäisiä kazakstanilaisia ovat sellaiset henkilöt, joiden vanhemmilla on maan kansalaisuus lapsen syntyessä riippumatta siitä, missä lapsi on syntynyt. Jos vain toisella vanhemmista on Kazakstanin kansalaisuus tässä tilanteessa, kansalaisuus voidaan siirtää lapselle, mikäli toinen seuraavista ehdoista täyttyy:
Kazakstanin alueelta löytyneet lapset, joiden vanhemmat ovat jääneet tuntemattomiksi, lasketaan myös syntyperäisiksi kazakstanilaisiksi. Näin menetellään myös siinä tapauksessa, jos Kazakstanissa syntyneen lapsen vanhemmat ovat valtiottomia, mutta oleskelevat maassa pysyvällä oleskeluluvalla.
Kansalaisuuden saaminen hakemuksella.
Hakemuksen perusteella Kazakstanin kansalaisuus voidaan myöntää henkilölle, joka on asunut maassa yhtäjaksoisesti vähintään 5 vuotta (lyhenee 3, jos hakija on naimisissa Kazakstanin kansalaisen kanssa). Lisäksi hakijan tulee täyttää seuraavat ehdot:
Helpotettua hakuprosessia sovelletaan muun muassa etnisiin kazakkeihin.
Kaksoiskansalaisuus ja kansalaisuuden menettäminen.
Kazakstan ei tunnusta kaksoiskansalaisuutta. Mikäli Kazakstanin kansalaisuuden omaava henkilö hankkii jonkin toisen maan kansalaisuuden, hänellä on lain mukaan 30 päivää aikaa jättää Kazakstanin passinsa ja henkilökorttinsa maan virnomaisille, minkä katsotaan olevan merkki kansalaisuudesta luopumisesta.
Oma-aloitteinen kansalaisuudesta luopuminen on mahdollista, mutta se voidaan estää, mikäli henkilöllä on joitakin täyttämättömiä velvollisuuksia tai merkittäviä velkoja Kazakstanissa. Vuonna 2017 säädetyn lain nojalla viranomaiset voivat poistaa maan kansalaisuuden henkilöiltä, jotka syyllistyvät terrorismiin tai muodostavat turvallisuusuhan maalle.
Huvilayhdyskunta

Huvilayhdyskunta tarkoittaa aluetta tai asutusta, joka on muodostunut pääasiassa huvila-asutuksen ympärille. Huvilayhdyskunnat syntyvät tavallisesti kaupunkien tai taajamien liepeille, usein järvien, merenrantojen tai muiden luonnonvetovoimatekijöiden läheisyyteen, ja niiden alkuperäinen tarkoitus on palvella kausi- tai vapaa-ajan asumista.
Huvilayhdyskunnille on tyypillistä:
Monet huvila-alueet ovat myöhemmin muuttuneet pysyvän asumisen alueiksi, jolloin ne ovat vähitellen integroituneet osaksi taajamarakennetta, mutta termiä käytetään edelleen kuvaamaan niiden alkuperäistä luonnetta ja rakennuskulttuuria.
Esimerkkejä huvilayhdyskunnista oli esimerkiksi jo tuhoutunut Kruunuvuori Helsingistä.
Maija Valtonen

Maija Helena Valtonen (o.s. "Korhonen"; 10. helmikuuta 1938 Helsinki – 16. toukokuuta 2022 Helsinki) oli suomalainen eläinlääkäri ja eläinlääketieteen professori.
Valtonen syntyi konttoristi Antti Antero Korhosen ja liikkeenharjoittaja Helmi Helena Linnanvaaran perheeseen. Hänen puolisonsa vuodesta 1965 oli eläinlääkäri Matti Markus Valtonen. Maija Valtonen tuli ylioppilaaksi Helsingin Suomalaisesta Yhteiskoulusta 1957 ja valmistui Eläinlääketieteellisestä korkeakoulusta eläinlääketieteen lisensiaatiksi 1965. Eläinlääketieteen tohtoriksi hän väitteli siellä 1979.
Valtonen oli Eläinlääketieteellisessä korkeakoulussa assistentti 1966–1971, vt. yliassistentti 1978–1981 ja yliassistentti 1983–1986 ja Helsingin yliopiston eläinlääketieteen laitoksella assistentti 1971–1978 ja 1981 ja fysiologian dosentti 1980–2003. Hän oli Suomen turkiseläinten kasvattajain liiton erikoistutkija 1981–1984 ja tutkimuspäällikkö 1986–1989. Kuopion yliopiston eläinlääketieteellisen koetilan johtajana ja professorina Valtonen toimi 1990–1993, yliopiston soveltavan eläintieteen ja eläinlääketieteen laitoksen professori hän oli 1994–1998 ja soveltavan biotekniikan instituutissa professori 1999–2001.
Saint Vincent ja Grenadiinien parlamenttivaalit 2025

Saint Vincent ja Grenadiinien parlamenttivaalit 2025 järjestettiin 27. marraskuuta. Niissä valittiin 15 edustajaa maan 23-paikkaiseen parlamenttiin. Lopuista edustajista neljä nimittää hallitus ja kaksi oppositio. Lisäksi puhemies ja oikeuskansleri tulevat parlamentin jäseniksi virkansa puolesta, jos heidät valitaan parlamentin ulkopuolelta.
Vaaleissa on käytössä enemmistövaalitapa. Äänioikeusikäraja on 18 vuotta ja ehdolleasettumisikäraja 21 vuotta. Äänestyspakkoa ei ole.
Taustaa.
Pääministerinä vuodesta 2001 toiminut Ralph Gonsalves nosti kampanjassaan esiin maan vahvan talouskasvun. Vuonna 2025 sen odotettiin olevan neljä prosenttia. Kasvun veturina on toiminut matkailu, ja Gonsalvesin pitkällä kaudella maahan on rakennettu ensimmäinen kansainvälisen tason lentokenttä. Hän on myös panostanut koulutukseen ja pitänyt näkyvästi esillä ilmastonmuutoksen vastaista taistelua. Oppositio on kuitenkin arvostellut nousevia elinkustannuksia, korkeaa nuorisotyöttömyyttä ja kasvavaa rikollisuutta. Oppositiopuolue NDP on luvannut lisää työpaikkoja, panostuksia infrastruktuuriin ja kovempia otteita rikollisuuden torjumiseksi. Se on myös ehdottanut, että useiden lähialueen maiden tapaan Saint Vincent ja Grenadiinit voisi alkaa myöntää kansallisuuksia ulkomaalaisille, jotka tekevät merkittäviä sijoituksia maahan. Vaalien yhtenä kysymyksenä on ollut suhde Taiwaniin. Maat ovat tähän asti tehneet tiivistä yhteistyötä, mutta NDP:n kanta siihen on ollut epäselvä. Puolue on aiemmin kannattanut diplomaattisten suhteiden katkaisemista Taiwanin kanssa Kiinan kansantasavallan hyväksi, mutta on sittemmin puhunut epämääräisemmin ”kansainvälisten suhteiden uudelleentarkastelusta”. Toisaalta NDP on myös arvostellut maansa liian läheistä suhdetta kommunistijohtoisiin Venezuelaan ja Kuubaan.
Tulokset.
Vuodesta 2001 oppositiossa ollut oikeistolainen Uusi demokraattinen puolue (NDP) saavutti ylivoimaisen vaalivoiton. Alustavien tulosten mukaan se sai 14 paikkaa yli kaksi vuosikymmentä vallassa olleen Yhdistyneen työväenpuolueen (ULP) jäädessä yhteen paikkaan.
NDP:n puheenjohtaja Godwin Friday astui pääministerin virkaan vaalien jälkeisenä päivänä 28. marraskuuta.
Grande-Rivière Château

Grande-Rivière Château on kunta Ranskassa Juran departementissa Bourgogne-Franche-Comtén alueella. Se sijaitsee noin 24 kilometriä Saint-Clauden kaupungista pohjoiseen.
Grande-Rivière Châteaun kunta muodostettiin 1. tammikuuta 2019, jolloin kaksi kuntaa Château-des-Prés ja Grande-Rivière yhdistyivät.
Kunnan nimestä huolimatta, se ei ole lähellä mitään jokea. Kunnan nähtävyyksiä on lähes 900 metrin korkeudessa oleva jäätikköjärvi Lac de l’Abbaye. Se on saanut nimensä 1100-luvulla perustetusta luostarista, joka oli riippuvainen Saint-Clauden luostarista. Luostarista on jäljellä vain 1800-luvulla kunnostettu kirkko. Järvi on yksityisomistuksessa, ja se tunnetaan myös nimillä Lac de Grandvaux ja Lac de Grande-Rivière.
Rob Garrison

Robert Scott Garrison (23. tammikuuta 1960 – 27. syyskuuta 2019) oli yhdysvaltalainen näyttelijä, joka tunnetaan roolistaan Tommyna vuoden 1984 elokuvassa Karate Kid sekä sen spin-off -sarjan Cobra Kai toisella kaudella. Garrison aloitti näyttelijänuransa 1970-luvulla ja jatkoi tasaisesti 1980- ja 1990-luvuilla. Hän esiintyi elokuvissa Brubaker (1980), Karate Kid (1984), Karate Kid II (1986) ja Iron Eagle (1986). Hänellä oli myös rooleja televisiosarjoissa Coach, St. Elsewhere, Ihmemies MacGyver ja Kung Fu: The Legend Continues.
Varhainen elämä.
Garrison syntyi 23. tammikuuta 1960 ja kasvoi Wheeling, Länsi-Virginia.
Ura.
Hän kiinnostui näyttelemisestä Wheeling Park High Schoolissa ja sai pienen roolin elokuvassa Isku avaruudesta (1977) ennen valmistumistaan vuonna 1978. Hän opiskeli teatteria täydellä stipendillä Ohion yliopisto ja sai pienen roolin vankina Robert Redfordin elokuvassa Brubaker (1980). Valmistuttuaan Ohion yliopisto vuonna 1982 hänet valittiin Tommyksi vuoden 1984 elokuvaan The Karate Kid, vaikka sekä hän että William Zabka kokeilivat roolia Johnny Lawrence osaan. Garrison toisti roolinsa Netflix-sarjan Cobra Kai toisella kaudella vuonna 2019. Hänen hahmonsa Tommy muistetaan repliikistä "¡Consíguele una bolsa para cadáveres, sí!" (”Hanki hänelle ruumispussi!”), jonka hän huusi finaalitaistelun aikana Daniel LaRusso ja Johnny Lawrence välillä alkuperäisessä The Karate Kid -elokuvassa. Myöhemmin hän kertoi, että repliikki ei ollut alkuperäisessä käsikirjoituksessa, vaan se äänitettiin jälkiäänityksessä kaksi kuukautta myöhemmin. Garrison jatkoi uraansa 1980- ja 1990-luvuilla esiintyen muun muassa elokuvissa Karate Kid II (cameo, 1986) ja Iron Eagle (1986). Hän esiintyi myös televisiosarjoissa Coach, St. Elsewhere, MacGyver ja Kung Fu: The Legend Continues. Hän esiintyi myös No More Kings -yhtyeen vuoden 2007 musiikkivideossa Sweep the Leg, joka parodioi The Karate Kid -elokuvaa, sekä elokuvissa The Pledge (2011) ja lyhytelokuvassa The Static (2016). Hänen viimeinen roolinsa oli Tommy Cobra Kai toisella kaudella. Sarjan 3. kauden ensimmäisen jakson "Aftermath" alussa nähtiin kunnianosoitus hänelle.
Henkilökohtainen elämä.
Garrison ei myöhemmällä iällään työskennellyt enää täysipäiväisenä näyttelijänä, vaan toimi ravintolapäällikkönä.
Kuolema.
Garrison jatkoi teatteriesiintymisiä Wheelingissä, kunnes hänen terveytensä alkoi heiketä. Hän kuoli 27. syyskuuta 2019, 59-vuotiaana. Hän oli sairaalahoidossa Länsi-Virginiassa munuais- ja maksavaivojen vuoksi, ja oli ollut hoidossa kuukauden ajan, kunnes hänen elimensä lakkasivat toimimasta.
Filmografia.
Musiikkivideot.
2007 Sweep the Leg
Friedrich Jodl

Friedrich Jodl (23. elokuuta 1849 München, Saksa – 26. tammikuuta 1914 Wien, Itävalta) oli saksalainen filosofi. Hän aloitti yliopistollisen opettajauransa syntymäkaupungissaan Münchenissä ja oli 1885–1996 filosofian professorina Prahassa, sen jälkeen Wienissä. Hän julkaisi tekstejä muun ohessa Ludwig Feuerbachista ja David Humesta. Hän oli Deutsche Gesellschaft für ethische Kultur -liikkeen johtajia Itävallassa ja Saksassa.
Jukka Auvinen

Jukka Mikael Auvinen (17. joulukuuta 1951 Iisalmi – 13. heinäkuuta 2011 Kuopio) oli suomalainen näyttelijä. Hän teki muun muassa Astrovin roolin näytelmässä "Vanja-eno".
Elämä ja ura.
Jukka Auvinen syntyi Onni Auvisen ja Inka Maria Eskelisen perheeseen. Auvinen aloitti teatteriopinnot Mikkelin Nuoriso-opiston näyttämölinjalla. Sittemmin hän näytteli Jyväskylän kaupunginteatterissa ja opiskeli Suomen teatterikoulussa 1971–1975. Auvinen näytteli Lahden kaupunginteatterissa 1975–1981 ja Kuopion kaupunginteatterissa vuodesta 1981.
Auvisen roolitehtäviin kuuluivat Jokinen ("Sotamies Jokisen vihkiloma"), Astrov ("Vanja-eno"), Eero Markku ("Huojuva talo"), Brick ("Kissa kuumalla katolla"), Morfeus ("Eros ja Psykhe") ja useat muut tehtävät.
Auvinen näytteli Asko Tolosen elokuvassa "Kesän maku" (1975) Erkin roolin.
Le Frasnois

Le Frasnois on kunta Ranskassa Juran departementissa Bourgogne-Franche-Comtén alueella. Se sijaitsee noin 39 kilometriä Lons-le-Saunier’n kaupungista itään.
Kunnan alueella sijaitsee neljän jäätikköjärven ryhmä. Järvet ovat Lac de Narlay, Lac d'Ilay (tunnetaan myös nimellä Lac de la Motte) sekä Lac du Grand Maclu ja Lac du Petit Maclu. Lac de Narlay on jopa 40 metriä syvä, jonka vuoksi sitä kutsutaan mustaksi järveksi. Yli 700 metrin korkeudessa oleva alue on suosittu vapaa-ajankohde retkeilijöille ja kalastajille.
Le Vaudioux

Le Vaudioux on kunta Ranskassa Juran departementissa Bourgogne-Franche-Comtén alueella. Se sijaitsee noin 40 kilometriä Lons-le-Saunier’n kaupungista itään.
Kunnan nähtävyyksiä on putous Cascade de la Billaude. Se koostuu kahdesta peräkkäisestä Lemmejoen putouksesta, joiden yhteiskorkeus on 28 metriä. Putouksen lähistöllä on pysäköintipaikka, josta pääsee polkua pitkin putoukselle.
Ase Utra

Ase Utra Oy on suomalainen puolustusvälinealan yritys, joka valmistaa pääasiassa aseiden äänenvaimentimia. Se on yksi maailman suurimpia ja merkittävimpiä äänenvaimentimien valmistajia.
Historia.
Ase Utran perusti Kari Hirvonen vuonna 1994. Yritys kantaa perustamispaikkansa Joensuun Utran kaupunginosan nimeä. Ouneva Groupiin kuuluva Ouneva Oy osti Ase Utran koko osakekannan vuonna 2018.
Liiketoiminta.
Ase Utra valmistaa ampuma-aseiden äänenvaimentimia pääasiassa metsästäjille, urheiluampujille sekä sotilas- ja viranonaiskäyttöön. Ase Utralla on nykyisin tehdas Kontiolahden Lehmossa. Vuonna 2024 yrityksen liikevaihto oli noin 5,1 miljoonaa euroa. Vuonna 2024 toimitusjohtaja Lauri Kakkonen kertoi, että liikevaihdosta 80 % tulee ulkomailta. Yritys vie tuotteita noin 20 maahan.
Mu’minobodin piiri

Mu’minobodin piiri () on hallintopiiri Xatlonin maakunnassa Tadžikistanissa. Sen keskus on Mu’minobodin taajama. Piirin pinta-ala on 920 neliökilometriä. Vuoden 2020 väestönlaskennan mukaan siellä oli 96 881 asukasta.
Mu’minobodin piiri rajoittuu idässä Šamsiddin Šohinin piiriin, etelässä ja lounaassa Kūlobin kaupunkiin sekä luoteessa ja pohjoisessa Xovalingin piiriin. Se käsittää Jaxobin sivujokien Surxakin ja Joxsun laaksot ympäröivine vuorineen. Osa Surxakin vedestä ohjataan Mu’minobodin tekojärveen. Seudun ilmasto on mantereinen. Vuotuinen sademäärä on 529 millimetriä. Hyötykaivannaisiin kuuluvat kulta, lyijy ja rakennusaineet.
Vuonna 1973 perustetun hallintoyksikön nimenä oli vuoteen 1997 saakka Leningradin piiri. Se jakautuu Mu’minobodin taajamaan ja Balxobīn, Boğgaīn, Dehibalandin, Nurališo Nazarovin, Šamsiddin Šohinin ja Tšilduxtaronin maalaiskuntiin. Kyliä on yhteensä 139. Asukkaat ovat etupäässä tadžikkeja.
Mu’minobodista on maantieyhteys Kūlobiin. Matkaa alueen pääkaupunkiin Boxtariin on 240 ja Dušanbehen 245 kilometriä.
Seudun pääelinkeino on maatalous, joka on erikoistunut viljan, perunan, vihannesten ja hedelmien viljelyyn sekä karjanhoitoon. Lisäksi on pienimuotoista elintarviketeollisuutta ja tiilitehdas. Tärkeä merkitys on siirtotyöläisten lähettämillä rahasummilla.
Julkisiin palveluihin kuuluvat koulut, lääketieteellinen opisto, lasten musiikkikoulu, kulttuuritalot, kirjastolaitos, terveyskeskus ja piirisairaala. Nähtävyyksiä ovat Qal’ai Mirin arkeologinen löytöpaikka, vanhat mausoleumit, kirjallisuudentutkija Sohib Tabarovin kotimuseo sekä Tšilduxtaronin luonnonpuisto.
Valkojanmäki

Valkojanmäki on Vihdin Irjalan alueella sijaitseva pienalue ja kunnanosa. Valkojanmäellä asui vuoden 2014 lopussa 205 asukasta. Valkojanmäki sijoittuu Hiidenveteen kuuluvan Kirkkojärven pohjoisrannalla Vihdin kirkonkylän ja Pääkslahden välille.
Metsäkylä (Vihti)

Metsäkylä on Vihdin Jokikunta–Vanjärven alueella sijaitseva pienalue ja kunnanosa. Metsäkylässä asui vuoden 2014 lopussa 234 asukasta. Metsäkylä sijoittuu kunnan Karkkilan vastaiselle pohjoisrajalle Vanjärven ja Olkkalan välille.
Lunastusyksikkö

Lunastusyksikkö tarkoittaa Suomessa sellaista kiinteistöä, jonka alue on erotettu lunastuksen perusteella. 
Lunastusyksiköt ovat esimerkiksi lentokenttä-, maantie- ja rautatiealueita. Lunastusyksiköt merkitään kiinteistörekisteriin omana kiinteistölajinaan.
Höytiönnummi

Höytiönnummi on Vihdin Torhola–Palojärven alueella sijaitseva pienalue ja kunnanosa. Höytiönnummella asui vuoden 2014 lopussa 97 asukasta. Höytiönnummi sijoittuu Nummelan taajaman eteläpuolelle Kehätien ja Vanhan Turuntien varteen.
Jodl

Jodl on muun muassa seuraavien henkilöiden sukunimi:
Kuusela (Vihti)

Kuusela on Vihdin Torhola–Palojärven alueella sijaitseva pienalue ja kunnanosa. Kuuselassa asui vuoden 2014 lopussa 485 asukasta. Kuusela sijoittuu Nummelan taajaman eteläpuolelle Porintien ja Vanhan Turuntien varteen.
Myllylampi (Vihti)

Myllylampi on Vihdin Vesikansa–Myllylammen alueella sijaitseva pienalue ja kunnanosa. Myllylammella asui vuoden 2014 lopussa 274 asukasta. Myllylampi sijoittuu Nummelan taajaman länsipuolelle, jossa se ulottuu kunnan Lohjan vastaiselle rajalle Turun moottoritien varteen. Lohjan puolella Myllylammen naapurialue on Muijala.
Hiidensilta

Hiidensilta on Vihdin Ojakkala–Tervalammen alueella sijaitseva tilastoalue ja kunnanosa. Hiidensillassa asui vuoden 2014 lopussa 193 asukasta. Hiidensilta sijoittuu Enäjärven ja Poikkipuoliaisen vesistöjen sekä Ojakkalan ja Tervalammen alueiden välille.
Australian metsät

Australian metsät on määritelty maa-alueiksi, joita hallitsevat vähintään kahden metrin korkuiset puut, joiden latvuspeittävyys on vähintään 20 %. Latvuspeittävyys on puiden latvustuksen peittämä maa-alue, ottamatta huomioon yksittäisten latvustojen päällekkäisyyksiä ja aukkoja. Tämä määritelmä kattaa laajoja trooppisen Australian alueita, joilla puut kasvavat levittäytyneinä maisemaan, samoin kuin monirunkoisten eukalyptuspuiden tiheiköt. Eurooppalaista talousmetsää muistuttavat korkeiden, toisiaan lähellä olevien suorien runkojen muodostamat metsät ovat Australiassa vähemmistönä.
Metsät peittävät 17 % Australian maapinta-alasta, yhteensä 134 miljoonaa hehtaaria. Niitä kasvaa Australian pohjoisilla trooppisilla alueilla, itärannikon subtrooppisilla alueilla sekä lauhkeilla alueilla Kaakkois-Australiassa. Niitä esiintyy myös välimerentyyppisen ilmaston vyöhykkeillä Kaakkois- ja Lounais-Australiassa. Joillakin alueilla metsät ulottuvat kosteammilta rannikkoalueilta mantereen kuivempiin osiin sekä subalpiinisille ja vuoristovyöhykkeille.
Australian metsät luokitellaan kansallisessa metsäinventoinnissa kolmeen luokkaan: luonnonmetsät (98 %), talousmetsät (2 %) ja muut metsät (0,4 %). Luonnonmetsät jaetaan edelleen kahdeksaan ryhmään, joista eukalyptus- ja akaasiametsät kattavat 83 % koko metsäalasta. Muut metsäluokat ovat mangrove, sademetsä, sädesypressimetsä, kasuariinametsä, kaarnamyrttimetsä ja muu luonnonmetsä. 
Australiassa kasvaa 1,7 miljoonaa hehtaaria istutettua talousmetsää, josta noin puolet on havupuuta, lähinnä montereynmäntyä, puolet lehtipuuta, lähinnä eukalyptuslajeja. Vuosittain hakataan noin 30 miljoonaa kuutiometriä puuta, josta noin puolet on kuitupuuta, toinen puoli sahatavaraa ja vaneria. Metsäteollisuus työllistää suoraan 80 000 ihmistä ja epäsuorasti vielä 100 000. Metsäteollisuus on merkittävä työllistäjä monissa harvaanasutun alueen kaupungeissa. Metsäteollisuuden liikevaihto on vuosittain 24 miljardia dollaria.
WWF:n mukaan Australia on viimeinen teollisuusmaa, joka tekee laajamittaisia hakkuita luonnonmetsissä. Metsäkato on uhka monille eläinlajeille.
Hamadonīn piiri

Mir Sajid Alii Hamadonīn piiri () on hallintopiiri Xatlonin maakunnassa Tadžikistanissa. Sen keskus on Moskvan taajama. Piirin pinta-ala on 509 neliökilometriä. Vuoden 2020 väestönlaskennan mukaan siellä oli 151 346 asukasta.
Hamadonīn piiri rajoittuu lännessä Farxorin, pohjoisessa Vose’n ja idässä Šamsiddin Šohinin piireihin sekä etelässä Pandžjoen kautta Afganistaniin. Sen länsiosa on Surxobin laaksoa ja itäosa Hazrati Šohin vuoristoa. Pohjoisessa kohoaa Xodžamū’minin suolavuori. Hyötykaivannaisiin kuuluvat kivisuola ja rakennusaineet.
Seudulla vallitsee kuiva subtrooppinen ilmasto. Vuotuinen sademäärä on 200–350 millimetriä. Tärkein joki on Pandž, jonka vettä käytetään maatalouden keinokasteluun. Joen varrella on rantametsiä, joissa on rikas eläinkunta.
Vuonna 1950 perustetun hallintoyksikön niminä olivat aluksi Tšubekin ja vuoteen 2004 saakka Moskvan piiri. Se on nimetty persialaisen ajattelijan Mir Sayyid Ali Hamadanin mukaan. Piiri jakautuu Moskvan taajamaan sekä Daštigulon, Mehnatobodin, Pandžobin, Pandžrūdin, Qahramonin, Tšubekin ja Turdijevin maalaiskuntiin. Kyliä on yhteensä 53. Asukkaista lähes 87 prosenttia on tadžikkeja ja 13 prosenttia uzbekkeja.
Piiristä on maantieyhteydet Kūlobiin ja maakunnan pääkaupunkiin Boxtariin. Matkaa Boxtariin on 178 ja Dušanbehen 180 kilometriä.
Seudun pääelinkeino on maatalous, joka on erikoistunut viljan, puuvillan ja vihannesten viljelyyn, puutarhanhoitoon, karjanhoitoon ja viininviljelyyn. Lisäksi on puuvilla-, rakennustarvike- ja elintarviketeollisuutta. Xodžamū’minin suolavarojen on arvioitu olevan 40–50 miljardia tonnia.
Julkisia palveluja ovat koulut, opettajaopisto, lääketietellinen opisto, lasten musiikkikoulu, kulttuuritalot, kirjastolaitos, museo, terveyskeskus ja piirisairaala. Historiallisiin kohteisiin kuuluu Saijodin muinaislinna..
Haploryhmä E (Y-DNA)

Y-DNA-haploryhmä E eli E-M96 on ihmisen isälinjan haploryhmän tyyppi, joka polveutui haploryhmästä DE-M145 noin 60 000 eaa. Afrikassa, luultavasti nykyisen Sudanin tienoilla. Tuorein koko haploryhmän yhteinen esi-isä syntyi noin 49 000 eaa. Noin puoli prosenttia suomalaisista miehistä kuuluu haploryhmään E.
Kuuluisin E-haploryhmään kuulunut mies lienee Albert Einstein (1879–1955). Erään tutkimuksen mukaan Adolf Hitler (1889–1945) kuului haploryhmään E, mutta asiasta ei ole kuitenkaan täyttä varmuutta, koska Hitlerin biologisesta isästä ei ole varmaa tietoa. Myös Vladimir Putinin (s. 1952) Y-DNA-haploryhmä on eräiden lähteiden mukaan E ja tarkemmin sen alahaara E-V13.
Haploryhmää E ollaan löydetty DNA-testauksen kautta muun muassa alla olevista valtioista. Prosentti osoittaa haploryhmään kuuluvien määrän suhteessa valtion väkilukuun.
Vannoz

Vannoz on kunta Ranskassa Juran departementissa Bourgogne-Franche-Comtén alueella. Se sijaitsee noin 37 kilometriä Lons-le-Saunier’n kaupungista itään.
Kunnan linna Château de Vannoz muutettiin vuonna 1925 hoitokodiksi. Se on tarkoitettu erityisesti ikääntyville papeille, joilla on pääsyyn etuoikeus. Tämän takia laitoksessa järjestetään päivittäisiä uskonnollisia palveluksia.
Vers-en-Montagne

Vers-en-Montagne on kunta Ranskassa Juran departementissa Bourgogne-Franche-Comtén alueella. Se sijaitsee noin 39 kilometriä Lons-le-Saunier’n kaupungista itään.
Kunta sijaitsee noin 600 metrin korkeudessa Valempoulièresin tasangolla. Kukkulan rinteelle rakennettu kirkko on omistettu Pyhälle Laurentiukselle. Kirkossa on Oranian ruhtinaiden lahjoittamat Pyhän Laurentiuksen pyhäinjäännökset.
Niko Korventaus

Niko Korventaus on suomalainen potkunyrkkeilijä, arvokisamitalisti ja moninkertainen suomenmestari. Hän on otellut myös thainyrkkeilyssä.
Korventaus voitti Serbiassa 2022 Wako European Cupin ja saavutti myös pohjoismaiden mestaruuden samana vuonna. Nykyisin hän ottelee ammattilaisena mm. Ice Cage Fighting tapahtumissa.
Pale ale

Pale ale on pintahiivakäymisellä valmistettua kullankeltaista tai kuparinväristä ja maultaan katkeraa, humalaista, hedelmäistä ja pähkinäistä olutta. Valmistuksessa käytetään brittiläistä pale ale -mallasta. Pale ale tarjoillaan 13-asteisena. Ruokajuomana pale ale sopii hyvin punaisen lihan tai cheddar-juuston kanssa. Pale ale on lähtöisin Englannista, mutta siitä on valmistettu useita erilaisia versioita sekä Englannissa että muualla maailmassa. Niitä ovat esimerkiksi India pale ale ja amber ale.
Historia.
Ensimmäisen kuuluisan pale alen valmisti 1700-luvun puolivälissä Hodgson -niminen lontoolainen oluenpanija. Seuraavalla vuosisadalla kuuluisiksi tulivat keskienglantilaisessa Burton upon Trentin kaupungissa valmistetut pale alet. Yksi niistä oli nimeltään Worthington White Shield. Sen alkoholipitoisuus oli 5,6 tilavuusprosenttia. Toinen oli William Bassin Burton upon Trentissä kehittämä Bass pale ale, joka oli tullut markkinoille vuonna 1777. Perinteisesti pale ale on myyty pullotettuna.
Yhdysvalloissa Sierra Nevada Pale Ale tuli suosituksi vuodesta 1980 lähtien.
Veeti Moilanen

Veeti Emil Johannes Moilanen (s. 8. syyskuuta 2005 Imatra) on suomalainen jääkiekkoilija, joka pelaa SM-liigajoukkue Saimaan Pallossa. Hän on pelipaikaltaan oikea laitahyökkääjä, mutta Moilanen on pelannut myös keskellä. Hän laukoo oikealta. Moilasella on juniorisopimus ja hän on pelannut pääasiassa seuran U20-joukkueessa, jonka varakapteenina hän toimii.
Ura.
Moilanen aloitti jääkiekkoilun omien sanojensa mukaan noin 5–6-vuotiaana Imatran Ketterässä. Hän pelasi U16- ja U18-ikäisinä Saimaan Pallon ja Ketterän yhdistelmäjoukkueissa. Kaudella 2020–2021 Moilanen toimi U18-ikäluokassa joukkueensa varakapteenina. Kaudella 2022–2023 hän oli SaiPa/Ketterän paras maalintekijä 22 osumallaan. Kaudella 2024–2025 Moilanen nousi SaiPan U20-joukkueen varakapteeniksi. Hän jakoi tehoilla 19+32=51 koko U20 SM-sarjan pistepörssin kolmannen sijan Lukon Leo Tuuvan kanssa edellään vain KooKoon Manu Mäkelä ja joukkuetoveri Lenni Tiihonen.
Toukokuussa 2025 SaiPa tiedotti käyttäneensä Moilasen sopimuksessa olleen option ja tehneen hänen kanssaan kaksivuotisen SM-liigasopimuksen. Hän aloitti kauden 2025–2026 U20-joukkueessa. Moilanen teki liigadebyyttinsä 28. marraskuuta 2025 vieraissa JYPiä vastaan. Hänet merkittiin SaiPan kolmosketjun oikeaan laitaan Samu Baun ja Otto Hokkasen viereen. Moilanen sai ottelussa jääaikaa 10.06 minuuttia.
Yksityiselämä.
Moilanen valmistui ylioppilaaksi Imatran yhteislukiosta keväällä 2025.
Afrikan metsät

Afrikan metsät ovat maa-alueita Afrikassa, joita hallitsevat usean metrin korkuiset puuvartiset kasvit.
Metsät ja metsämaat peittävät noin 650 miljoonaa hehtaaria eli 21,8 % Afrikan maapinta-alasta, mikä edustaa noin 17 % maailman metsäpinta-alasta. Metsät jakautuvat epätasaisesti Afrikan eri osisen ja valtioiden kesken. Suurin osa Afrikan metsistä sijaitsee Keski- ja Etelä-Afrikassa, kun taas Länsi- ja Pohjois-Afrikassa osuus on hyvin pieni. Kahdeksan valtion pinta-alasta yli puolet on metsää. Nämä ovat Angola, Gabon, Guinea-Bissau , Kamerun, Kongon tasavalta, Kongon demokraattinen tasavalta, Päiväntasaajan Guinea, ja Seychellit. 
Afrikan metsät ja metsäalueet luokitellaan yhdeksään eri luokkaan: trooppiset sademetsät, trooppiset kuivat metsät, trooppiset kosteat metsät, trooppiset pensaikot, trooppiset vuoristometsät, subtrooppiset kosteat metsät, subtrooppiset kuivat metsät, subtrooppiset vuoristometsät ja talousmetsät.
Afrikan metsistä 98,8 prosenttia on luonnonmetsiä, joista tärkeimmät tyypit ovat trooppiset kosteat metsät ja trooppiset kuivat metsät. Istutettuja metsiä on noin 8 miljoonaa hehtaaria puuviljelmiä. Niitä on istutettu monista eri syistä kuten teollisuusden tuotantoon, pilaantuneiden maiden metsittämiseksi, ympäristönsuojelu tai polttopuun tarjonnan lisääminen. Metsänviljelyn alkuvaiheessa keskityttiin arvokkaisiin lehtipuulajeihin, kuten tiikkiin. 1960-luvulta lähtien painopiste on siirtynyt nopeasti kasvaviin lajeihin, erityisesti eukalyptuksiin ja mäntyihin, joita kasvatetaan ensisijaisesti teollisuuden kysynnän tyydyttämiseksi, erityisesti sellu- ja paperiteollisuudelle sekä polttopuuksi. Metsäviljelmien taloudellinen, sosiaalinen ja ympäristöllinen kannattavuus vaihtelee huomattavasti. Talouteen ja työllisyyteen liittyvät luvut ovat erittäin epävarmoja, sillä suurin osa toiminnasta on epävirallista eikä näy bruttokansantuotteessa tai muissa tunnusluvuissa.
Metsäkato on nopeaa Afrikassa. Vuosien 2010 ja 2020 välillä metsien pinta-ala pieneni 3,9 miljoonaa hehtaaria joka vuosi. Metsäkatoa aiheuttavat hakkuideen lisäksi maatalousmaan tarve, kestämätön polttopuun korjuu ja kaivostoiminta. 2000-luvulla Afrikan metsäalueet muutttuivat hiilinieluista hiilen nettolähteiksi.
Keravan Puuteollisuus

Keravan puuteollisuus Oy oli vuosina 1909-1965 toiminut yritys. Yritys perustettiin vuonna 1909 nimellä Keravan mylly- ja puunjalostus Osakeyhtiö. Vuonna 1923 yrityksen nimeksi muuttui Keravan Puuteollisuus Oy. 1920-luvulta lähtien pääasiallisena toimialana yrityksellä oli sahatavara, kuten ovet ja ikkunat. Vuonna 1941 Ilmari Tapiovaara siirtyi yrityksen taiteelliseksi ja kaupalliseksi  johtajaksi, jonka seurauksena yrityksen toimialaa laajennettiin kalusteiden sarjatuotantoon. Keravan Puuteollisuus valmistikin useita Tapiovaaran suunnittelemia kalusteita ja yritys toimi esimerkiksi suuren suosion saaneen Domus-tuolin alkuperäisenä valmistajana.
Keravan puuteollisuuden tehdasalue sijaitsi Keravan rautatieaseman läheisyydessä, Sahankadulla. Tehdasalueella sijaitsi useita rakennuksia, kuten sahalaitos, puusepäntehdas sekä voimalaitos. Nykyään rakennukset on purettu ja alueella sijaitsee kerrostaloja.
Anne Askew

Anne Askew (1521 Lincolnshire, Englannin kuningaskunta – 16. heinäkuuta 1546 Lontoo, Englannin kuningaskunta), myös Anne Ascue, Anne Ayscough ja avionimeltään Anne Kyme, oli englantilainen protestanttinen uskonpuhdistaja, joka kuoli marttyyrina.
Elämä.
Askew syntyi Grimsbyn lähellä Lincolnshiressä varakkaaseen perheeseen ja sai hyvän koulutuksen. 
15-vuotiaana hänet pakotettiin avioliittoon Thomas Kyne -nimisen miehen kanssa. Avioliittoon oli alkujaan järjestetty Askew’n sisar, mutta tämän kuoltua Askew otti hänen paikkansa. Hän sai miehensä kanssa kaksi lasta. Avioliitto oli kuitenkin onneton, ja Askew kieltäytyi ottamasta miehensä sukunimeä käyttöön itselleen. Aviomies oli katolilainen, kun taas Askew itse oli uskoltaan vahvasti protestanttinen. Uskojen välisen ristiriidan vuoksi Askew lähetettiin miehensä luota pois. Hän matkusti Lontooseen ja haki miehestään avioeroa. Hakemus hylättiin, koska Englannissa oli tuolloin vallalla katolilaisuus.
Lontoossa asuessaan Askew tutustui muihin uskonpuhdistajiin. Hänellä oli ystäviä myös kuninkaan hovissa, joista tunnetuin on kuningatar Katariina Parr. Hän piti saarnoja ja jakoi protestanttisia kirjoja. Askew saarnasi ainakin transsubstantiaatiota vastaan. Transsubstantiaatio on roomalaiskatolisen kirkon oppi, jonka mukaan ehtoollisen leipä ja viini muuttuvat Kristuksen ruumiiksi ja vereksi. Askew itse uskoi, että ihminen ei voisi ehtoollisen avulla sillä tavoin luoda Jumalaa.
Askew kohtasi Lontoossa vainoa protestanttisen uskonsa takia. Hänet esimerkiksi pidätettiin vääräuskoisuudesta syytettynä, jolloin hänen miehensä lähetettiin Lontooseen hakemaan vaimonsa takaisin kotiin. Askew'n oli kuitenkin pian taas lähdettävä kotoa.
Vuonna 1545 Askew pidätettiin jälleen vääräuskoisuudesta syytettynä. Häntä kidutettiin kuukausien ajan piinapenkissä Lontoon Towerissa siinä toivossa, että hän paljastaisi muiden protestanttien nimiä. Askew kieltäytyi nimeämästä ketään. Kidutuksen jälkeen Askew ei pystynyt kävelemään oikeudenkäyntiinsä. Hänet tuomittiin kuolemaan ja 16. heinäkuuta 1546 teloitettiin roviolla polttamalla. Anne Askew oli ilmeisesti ainoa nainen, jota kidutettiin Lontoon Towerissa 1500-luvulla.
Askew’n merkittävimpiä teoksia ovat hänen kuulustelujensa pohjalta tekemänsä kirjoitukset, jotka ovat varhainen todiste naisten osallisuudesta protestanttiseen uskonpuhdistukseen ja heidän kamppailustaan hengellisen toimijuuden puolesta. Kirjoituksista käy ilmi, että hän vastusti kirkollista auktoriteettia ja vaati oikeutta tulkita uskonnollisia tekstejä itsenäisesti. Teokset myös korostavat niitä haasteita, joita naiset kohtasivat tuohon aikaan uskonnollisessa keskustelussa. Kirjoituksia pidetään varhaisena feministisenä kirjallisuutena.
Populaarikulttuurissa.
Anne Askew esiintyy henkilöhahmona useissa televisiosarjoissa ja elokuvissa.
Johannes Matthiæ Gothus

Johannes Mathiæ (1592–1670) oli ruotsalainen piispa. Valmistuttuaan 1621 Uppsalassa maisteriksi hän lähti Saksaan, oli välillä vähän aikaa runouden professorina Upsalassa ja lähti sitten Alankomaihin, Ranskaan ja Englantiin. Hän tutustui matkalla molempien protestanttisten kirkkojen välisiin teologisiin kiistoihin ja myös reformoidun kirkon piirissä tällöin vallitsevaan suuntaan, joka tunnustukselliset riidat syrjäyttäen tähdensi käytännön hurskautta. Havainnot vaikuttivat häneen pysyvästi. 
Johannes opetti jonkin aikaa aateliston Tukholmaan perustamassa Collegium illustressa ja oli sen jälkeen vuodesta 1629 Kustaa II Aadolfin hovisaarnaaja ja 1632 kruununprinsessa Kristiinan opettaja. Hän tuli 1643 Strängnäsin hiippakunnan piispaksi. Hän vaikutti merkittävästi vuoden 1649 koulujärjestyksen syntymiseen. Sitä ennen hän oli jo 1626 julkaissut kaksi kasvatusopillista kirjasta, "Ratio studiorum" ja "Libellus puerilis".
Vanhan kirkkojärjestyksen parantamistyö uskottiin Johannekselle. Työn aikana hän sai aiheen 1644 julkaista kirjan "Idea boni ordinis in ecclesia", joka olennaisesti perustuu Böömiläisten veljien kirkkojärjestykseen. Puhdasoppiset näkivät kirjassa synkretismiä, ja se herätti heissä pahaa verta. Siksi vuoden 1647 valtiopäivillä tahdottiin saada sovintokaava Ruotsissakin sitovaksi tunnustuskirjaksi, mutta kuningatar esti sen tiettävästi Johannes Mathiæn neuvosta. Puolustaakseen mielipiteitään Johannes alkoi 1656 julkaista vihkoa "Ramus olivæ septentrionalis". Kuningas Kaarle X Kustaa oli hänen tukenaan, mutta kuninkaan kuoltua hyökkäys häntä kohtaan voimistui. Holhoojahallitus kielsi 1662 lukemasta ja levittämästä hänen kirjojaan ja määräsi 1663 sovintokaavan Ruotsin kirkon tunnuskirjaksi. Vuoden 1664 valtiopäivillä papisto hyökkäsi hänen kimppuunsa, ja hän joutui pyytämään piispanvirasta eroa, joka hänelle heti myönnettiin.
Elisabeth Grossmann

Elisabeth Grossmann (s. 25. marraskuuta 1968, Graz, Itävalta) on itävaltalainen juristi, poliitikko ja europarlamentaarikko. Hän edustaa Itävallan sosiaalidemokraattista puoluetta (SPÖ) ja kuuluu Euroopan parlamentin sosialistien ja demokraattien ryhmään.
Grossmann on opiskellut oikeustiedettä Grazin yliopistossa ja työskennellyt sen jälkeen erilaisten nais-, perhe- ja koulutuspoliittisten elinten tehtävissä sekä luennoitsijana julkishallinnon ja kansainvälisen yhteistyön alalla ammattikorkeakoulu FH Campus Wienin palveluksessa.
Poliittisen toimintansa Grossmann aloitti jo 1980-luvulla SPÖ:n paikallisessa nuorisojärjestössä. Itävallan parlamentin alahuoneessa (kansallisneuvosto) hän istui 2002–2009 ja jälleen 2013–2017; tällä välin, vuosina 2009–2013, hän toimi kotiosavaltionsa Steiermarkin osavaltion hallinnossa vastuualueenaan koulutus-, nuoriso-, nais- ja perheasiat. Vuodesta 2017 lähtien hän kuului Itävallan parlamentin ylähuoneeseen (liittoneuvosto), kunnes hänet vuoden 2024 vaaleissa valittiin Euroopan parlamenttiin.
Collegium illustre

Collegium illustre eli Collegium regium oli oppilaitos, joka ritariston ja aatelin päätöksestä avattiin Tukholmassa 1626. Se oli tarkoitettu yksinomaan aateliston poikia varten. Oppilaitoksen toiminta lakkasi 1632.
Sklareolidi

Sklareolidi (C16H26O2) on terpenoideihin ja laktoneihin kuuluva tyydyttymätön orgaaninen yhdiste. Yhdistettä käytetään ainesosana hajusteissa ja muiden yhdisteiden valmistukseen. Sklareolia esiintyy useissa kasveissa.
Ominaisuudet, valmistus ja käyttö.
Huoneenlämpötilassa sklareolidi on valkoista kiteistä ainetta, jolla on myskinkaltainen tuoksu. Yhdiste on käytännöllisesti veteen liukenematonta, mutta liukenee hieman etanoliin ja paremmin esimerkiksi asetoniin tai tolueeniin.
Sklareolidia valmistetaan useimmiten sklareolista. Sklareoli hapetetaan joko kromitrioksidin tai kaliumpermanganaatin ja otsonoinnin avulla sklareoliksi. Yhdistettä voidaan valmistaa myös homofarnesyylihaposta hapettamalla joko peretikkahapon tai fluoririkkihapon avulla.
Sklareolidia käytetään kosmetiikkatuotteissa hajusteena ja ihoa hoitavana ainesosana. Yhdisteestä myös valmistetaan ambroksidia pelkistämällä ja sitä seuraavalla happokäsittelyllä Sklareolidia voidaan käyttää lisäksi lähtöaineena syntetisoitaessa useita luonnonyhdisteitä.
Johannes Matthiae

Johannes Matthiae voi tarkoittaa seuraavia henkilöitä:
Jevgeni Baškirov

Jevgeni Olegovitš Baškirov (, s. 6. heinäkuuta 1991 Leningrad, Venäjän SFNT, Neuvostoliitto) on venäläinen jalkapalloilija. Baškirov edustaa Veikkausliigassa pelaavaa IF Gnistania.
Helmi Kienanen

Helmi Kienanen (o.s. Örnberg, 24. heinäkuuta 1922 Karkkila – 19. tammikuuta 1986 Helsinki) oli suomalainen valokuvaaja. Hän oppi valokuvausta Petra Tiirikkalan ohjauksella vuonna 1943, minkä jälkeen hän kävi eräitä kursseja sekä opiskeli Kamerataiteen taideteollisessa oppilaitoksessa. Kienanen toimi ateljeekuvaajana sekä lehtikuvaajana "Uusi Suomi" -lehdelle, retusoijana Polyfotolle sekä omisti oman kuvaamon Valokuvaamo Helmi Kienanen (Valokuvaamo Kienanen vuodesta 1955). Hänelle myönnettiin ylimääräinen taiteilijaeläke vuonna 1981. Hänen kuviaan on Helsingin kaupunginmuseon kokoelmassa.
Johannes Gerechini

Johannes Gerechini t. Jerechini eli Jöns Jericksson t. Gerckesson (k. 1433 Islanti) oli Upsalan arkkipiispa 1408–1421. Hän oli lahjakas mutta vallanhimoinen ja huonotapainen ja siksi ja myös tanskalaisen syntyperänsä takia vihattu. Hänen omavaltainen menettelynsä johti lopulta siihen, että paavi antoi Riian arkkipiispalle tehtäväksi tutkia hänen virkatointaan ja elämäänsä, ja 1421 Johannes luopui Ruotsin arkkipiispan virasta. Hän astui 1430 Islannissa Skálholtin piispanvirkaan mutta tuli sielläkin vihatuksi, ja lopulta kansa surmasi hänet.
Haploryhmä A-L1087 (Y-DNA)

Y-DNA-haploryhmä A-L1087 polveutui Y-DNA-haploryhmästä A-PR2921 (= A) noin 232 000 eaa. Afrikassa. Haploryhmä A-L1087 on kaukaisin sukuhaara kaikille muille nykyisille isälinjahaaroille.
29.11.2025 mennessä haploryhmää A-L1087 ollaan löydetty vain Kamerunista (9 kpl) ja Yhdysvalloista (3 kpl) (paternaalien alkuperämaat).
Tony O’Dell

Tony O’Dell (syntynyt nimellä Anthony Dell’Aquila; 30. tammikuuta 1960) on yhdysvaltalainen näyttelijä. Hänet tunnetaan parhaiten roolistaan Jimmy-nimisenä hahmona, joka on Cobra Kai -jäsen vuoden 1984 elokuvassa Karate Kid sekä elokuvassa Karate Kid II (cameo), ja hänen esiintymisestään spin-off-sarjan Cobra Kai toisella kaudella. Hän näytteli myös preppy-tyylistä Alan Pinkardia ABC -kanavan komediasarjassa Head of the Class (1986–91).
Varhainen elämä ja ura.
O’Dell syntyi nimellä Anthony Dell’Aquila Pasadenassa, Kaliforniassa, ja kasvoi Altadenassa. Hän valmistui St. Francis High Schoolista. Hänen ensimmäinen televisioesiintymisensä oli NBC:n televisiosarjan CHiPs vuoden 1978 Halloween-jaksossa nimeltä ”Trick or Trick”. Myöhemmin hän esiintyi lyhytikäisessä CBS:n vuonna 1985 esittämässä tieteissarjassa Otherworld hahmona nimeltä Trace Sterling. Yksi hänen pisimmistä rooleistaan oli Alan Pinkard ABC:n komediasarjassa Head of the Class (1986–91). Myöhemmin hän esiintyi sarjoissa kuten Suddenly Susan, The George Lopez Show ja K.C. Undercover. Vuonna 1984 hän näytteli Cobra Kai -jäsen Jimmyä kahdessa ensimmäisessä Karate Kid -elokuvassa ja esiintyi vuonna 2007 No More Kings -yhtyeen kappaleen Sweep the Leg musiikkivideolla esittäen karikatyyriä itsestään ja Jimmy-hahmosta Karate Kid -elokuvassa. O’Dell uusi Jimmy-roolinsa vuoden 2019 YouTube-verkkosarjan Cobra Kai toisella kaudella.
Haploryhmä A-V148 (Y-DNA)

Y-DNA-haploryhmä A-V148 haarautui muusta ihmiskunnasta noin 152 000 eaa. polveutuen tuolloin haploryhmästä A-L1090 Afrikassa. Näin ollen A-V148 on toiseksi kaukaisin isälinjan sukuhaara muulle ihmiskunnalle haploryhmän A-L1087 jälkeen.
Haploryhmää A-V148 ollaan löydetty mm. Barbadokselta (5 kpl), Kamerunista (4 kpl), Gambiasta (3 kpl) ja Yhdysvalloista (7 kpl) (paternaalien alkuperämaat) 29.11.2025 mennessä.
Vose’n piiri

Vose’n piiri () on hallintopiiri Xatlonin maakunnassa Tadžikistanissa. Sen keskus on Hulbukin (vuoteen 2018 saakka Vose’n) taajama. Piirin pinta-ala on 765 neliökilometriä. Vuoden 2020 väestönlaskennan mukaan siellä oli 222 469 asukasta.
Vose’n piiri rajoittuu etelässä Hamadonīn, lounaassa Farxorin, lännessä Danğaran, luoteessa Temurmalikin ja pohjoisessa Xovalingin piireihin sekä idässä Kūlobin kaupunkiin. Se sijaitsee Vaxšvuorten kaakkoispuolella Surxobin ja sen sivujoen Jaxobin laaksossa. Koillisessa ovat Hazrati Šohin vuoret ja lännessä Džilontoğin rinteet. Hyötykaivannaisiin kuuluvat ruokasuola ja rakennusaineet.
Seudun ilmasto on mantereinen ja eteläosassa kuiva subtrooppinen. Talvet ovat leutoja ja kesät kuumia. Vuotuinen sademäärä on 800–1 200 millimetriä. Alangoilla ja vuorten juurella on aavikko- ja puoliaavikkokasvillisuutta, vuorten rinteillä pensaikkoa ja hedelmäpuita ja ylinnä alppiniittyjä.
Vuonna 1957 perustettuun piiriin kuuluu Hulbukin taajama sekä Abdī Avazovin, Abuabdullohi Rūdakīn, Gulistonin, Miraliī Mahmadalijevin, Mirzoalī Vasovin, Tugarakin ja Xudojor Radžabovin maalaiskunnat. Kyliä on yhteensä 70.
Hulbukin kautta kulkee Kūlobiin johtava maantie ja rautatie. Matkaa maakunnan pääkaupunkiin Boxtariin on 172 ja Dušanbehen 184 kilometriä.
Piirin pääelinkeino on maatalous, joka on erikoistunut puuvillan, viljan, perunan ja vihannesten viljelyyn, karjanhoitoon, puutarhaviljelyyn ja silkin tuotantoon. Hulbukissa on pienimuotoista jalostusteollisuutta ja olutpanimo. Kaivosteollisuus tuottaa suolaa.
Huomattavin nähtävyys ovat alueen pääkaupunkina 800–1200-luvulla toimineen Hulbukin kaupungin rauniot piirin keskustaajaman lähellä.
Haploryhmä A-M31 (Y-DNA)

Y-DNA-haploryhmä A-M31 polveutui haploryhmästä A-V168 noin 126 000 eaa. Afrikassa, haarautuen tuolloin muusta ihmiskunnasta. Näin ollen haploryhmä A-M31 on kolmanneksi kaukaisin sukuhaara isälinjassa muulle ihmiskunnalle haploryhmien A-L1087 ja A-V148 jälkeen.
Haploryhmää A-M31 ollaan löydetty 29.11.2025 mennessä mm. Gambiasta (14 kpl), Suomesta (17 kpl), Yhdysvalloista (43 kpl) ja Englannista (10 kpl) (paternaalien alkuperämaat).
Johan Johansson

Johan Johansson on muun muassa seuraavien henkilöiden nimi:
Haploryhmä A-L419 (Y-DNA)

Y-DNA-haploryhmä A-L419 on ihmisen isälinjan haploryhmä. Se polveutui haploryhmästä A-V221 noin 122 000 eaa. Afrikassa haarautuen tuolloin muusta ihmiskunnasta isälinjassa. Näin ollen haploryhmä A-L419 on neljänneksi kaukaisin sukuhaara isälinjassa muulle ihmiskunnalle haploryhmien A-L1087, A-V148 ja A-M31 jälkeen.
Viimeisin koko haploryhmän yhteinen esi-isä syntyi arviolta 119 000 eaa. paikkeilla.
Haploryhmää A-L419 ollaan löydetty DNA-testauksen kautta 29. marraskuuta 2025 mennessä mm. Namibiasta (7 kpl), Etiopiasta (14 kpl), Keniasta (11 kpl), Sudanista (22 kpl) ja Saudi-Arabiasta (155 kpl) (paternaalien alkuperämaat).
Etelä-Amerikan metsät

Etelä-Amerikan metsät ovat maa-alueita Etelä-Amerikassa, joita hallitsevat usean metrin korkuiset puuvartiset kasvit.
Vuonna 2020 Amazonin alueella oli 779 miljoonaa hehtaaria ja muualla Etelä-Amerikassa 65 miljoonaa hehtaaria metsää FAO:n maailmanlaajuisen metsävarojen arvioinnin mukaan. 
Metsätyypit.
Etelä-Amerikan metsät voidaan jakaa lukuisiin eri ekoalueisiin. Laajimmalle levinnet metsätyypit ovat trooppinen sademetsä, troooppinen koskea lehtimetsä, trooppinen vuoristokasvillisuus, trooppinen kuiva metsä ja subtrooppinen kostea metsä.
Amazonin alue on maailman suurin trooppisen sademetsän alue. Amazonin ja Tyynenmeren metsien pinta-ala on yli neljä miljoonaa neliökilometriä. Tällä laajalla alueella voidaan erottaa ainakin 10–20 erilaista kasvillisuustyyppiä, jotka vaihtelevat useista tiheiden kosteiden ikivihreiden metsien yhdistelmistä mangrovemetsiin ja tulvaniittyihin. Amazonin altaan sydämessä ja länsirannikolla sataa valtavia määriä (yli 3 000 mm, jopa 8 000 mm). Muualla sademäärä on 1 000–3 000 mm, ja talvella on usein lyhyt kuiva jakso. Yleisin sademetsätyyppi kasvaa jonkin verran kuivemmissa oloissa Amazonin altaalla ja Keskisen Andien itäisillä juurella. Se on monikerroksinen metsä, joka voi olla jopa 40 metriä korkea. Useimmat puulajit ovat ikivihreitä, mutta lyhyen kuivan kauden aikana lehtien määrä vähenee huomattavasti. Tärkeimmät heimot ovat bignoniakasvit, malvakasvit, tyräkkikasvit ja mulperikasvit.
Troppista kuivaa metsää edustavat Brasilian caatinga ja Argentiinan chaco. 
Andeilla kasvavien vuoristometsien tyyppiä määrittävät kaksi päätekijää: sademäärä ja korkeudesta riippuva lämpötila. Puuraja on 3200–3800 metrissä. Kuivimpien osien metsiä kutsutaan piikkimetsiksi.
Subtrooppista kosteaa metsää kasvaa lähinnä Atlantin rannikolla, Brasilian eteläosissa, Argentiinassa ja Uruguayssa.
Metsätalous.
Etelä-Amerikka on yksi maailman johtavista alueista istutusmetsätaloudessa. Sen osuus maailman selluntuotannosta on noin 31 prosenttia. Aktiivisimpia maita ovat Brasilia, Uruguay, Chile ja Paraguay. Cchilessä on ollut pitkään myös sahateollisuutta.
Metsäkato.
Etelä-Amerikan metsäkato johtuu pääosin kaupallisesta maanviljelystä ja erityisesti soijan viljelystä ja lihakarjan kasvatuksesta.
Karl Evert Blomberg

Karl Evert Blomberg (4. joulukuuta 1847 Naantali – 1. heinäkuuta 1900 Turku) oli turkulainen kauppias, joka perusti vuonna 1874 puutavaran vienti- ja välitysliikkeen (vuodesta 1909 "K. E. Blomberg Osakeyhtiö"). Karl Evert Blomberg muutti jo nuorena Naantalista Turkuun ryhtyen kauppa-apulaiseksi kauppias K. F. Orellin liikkeeseen. Blombergin perustama liike omisti Ahvenanmaalla Haraldsbyn höyrysahan ja tiilitehtaan sekä Mynämäellä Korvensuun höyrysahan. Vuonna 1909 perustetun osakeyhtiön tarkoitus oli ostaa toiminimen omaisuuden sekä Emil Granfeltilta Haukiputaalla sijainnut Martinniemen höyrysaha. Yhtiö jätti kuitenkin konkurssianomuksen 1911. Blomberg oli myös "Aktie Sockerbruket Alfan" toimitusjohtaja ja suurin omistaja. Vuonna 1898 perustettu Alfa valmisti raakasokeria ja siirappia kotimaisista sokerijuurikkaista. Yhtiön 1899 valmistunut tehdas sijaitsi Maariassa lähellä Aurajoen rantaa. Tehdas teki konkurssin 1901, sen koneet ja laitteet myytiin Ruotsiin ja vuonna 1908 John Barker Oy:n kutomo muutti tehtaan tiloihin. 
Karl Evert Blomberg oli Turun kaupunginvaltuuston ja rahatoimikamarin jäsenenä. Hän kuoli kesällä 1900 52-vuotiaana pitkällisen sairauden jälkeen.
Karl Evert Blombergin poika Karl Einar Blomberg (1882–1936) perusti 1918 Turkuun oman puutavaraliikkeensä, josta tuli 1937 "Oy K. E. Blomberg Ab", pääosakkaana A. A. Bergelin. Yhtiö osti valmista sahatavaraa, rahoitti sahauksia ja välitti eräiden sahalaitosten myyntejä ulkomaille. Lisäksi yhtiö harjoitti paikallismyyntiä puutyö- ja rakennustarkoituksiin. Laivaukset ulkomaille tapahtuivat pääasiassa Turun satamasta. Vuonna 1935 liike perusti Turun satamaan ajanmukaisen vientihöyläämön, missä vuosittain höylättiin tuhansia standartteja. Karl Einar Blomberg oli myös Akaan Höyrysaha Oy:n (myöhemmin Viiala Oy) omistaja. Osuuskunta Metsäliitto osti 1949 Oy K. E. Blomberg Ab:n ja vuonna 1974 se fuusioitiin Metsäliiton Teollisuus Oy:hyn. Oy K. E. Blomberg Ab omisti tällöin Turussa vientihöyläämön ja sahat Eräjärvellä ja Mietoisissa sekä toimi huolintaliikkeenä.
Haploryhmä B (Y-DNA)

Y-DNA-haploryhmä B (toiselta nimeltään B-M181) polveutui haploryhmästä BT-M42 noin 86 000 eaa. Afrikassa. Näin ollen haploryhmä B on viidenneksi kaukaisin sukuhaara isälinjassa ihmiskunnan enemmistölle.
Haploryhmää B ollaan löydetty 29.11.2025 mennessä mm. Kongon demokraattisesta tasavallasta (22 kpl), Angolasta (31 kpl), Saudi-Arabiasta (241 kpl) ja Yhdysvalloista (52 kpl).
Johan Johansson (toimittaja)

Johan Johansson (1792–1860) oli ruotsalainen toimittaja. Hän oli Ruotsin poliittisen sanomalehdistön perustajia. Hän toimitti 1820–1836 "Argus"-lehteä, joka oli 1820-luvulla Ruotsin merkittävin poliittinen sanomalehti ja nousemassa olevan opposition pää-äänenkannattaja. "Arguksen" lakattua Johansson, joka oli monitietoinen vaikka hiukan rikkiviisas ja erikoinen mies, kirjoitteli muihin lehtiin ja julkaisi lentokirjasia, varsinkin taloudelliselta alalta, ja vastusti niissä vapaakaupan aatteita.
Godwin Friday

Godwin Friday (s. 28. syyskuuta 1959) on saintvincentiläinen poliitikko, joka on toiminut maansa pääministerinä marraskuusta 2025. Friday edustaa keskusta-oikeistolaista Uutta demokraattista puoluetta (NDP), joka oli oppositiossa vuosina 2001–2025. Hän on luvannut luoda lisää työpaikkoja, vähentää rikollisuutta ja panostaa infrastruktuuriin. Puolue on myös pitänyt esillä mahdollisuutta alkaa useiden lähialueen valtioiden tapaan jakaa kansallisuuksia ulkomaalaisille, jotka tekevät merkittäviä sijoituksia maahan. Ainakin aiemmin NDP on myös kannattanut Taiwan-suhteiden korvaamista suhteilla Kiinan kansantasavallan kanssa.
Bodil Nyboe Andersen

Bodil Nyboe Andersen (9. lokakuuta 1940 – 27. marraskuuta 2025) oli tanskalainen ekonomisti, joka toimi Tanskan kansallispankin johtokunnan puheenjohtajana vuosina 1995–2005. Hän aloitti uransa 1960-luvulla sihteerinä valtiovarainministeriössä ja työskenteli vuodesta 1968 Kööpenhaminan yliopiston taloustieteen instituutissa. Vuonna 1981 hän siirtyi pankkimaailmaan, kun hänestä tuli Andelsbankenin johtokunnan jäsen. Vuonna 1990 hänet valittiin kansallispankin johtokuntaan ja 1995 sen puheenjohtajaksi. Vuosina 2005–2009 hän oli Tanskan Punaisen Ristin puheenjohtaja.